Besoek busse sonder terminusse | ilsezietsmanblog
First published in Die Burger, August 2019
'n Tradisievolle bus van Londen en Matjiesfontein
Die Handwoordeboek van die Afrikaanse taal omskryf 'n bus as 'n openbare rytuig vir die vervoer van passasiers. Dié beskrywing is darem net te prosaïes as dit by 'n knalrooi – of 'n kanariegeel – bus kom.
Is jy 'n trotse Kapenaar? Woon jy heerlik in die skadu van die berg, by wyse van spreke? Was jy al op die Kaapstadse Rooi Hop On-Hop Off Toerbus? As jou antwoord nee is, is dit iets wat jy nie sommer in geselskap moet oorvertel nie. Mense gaan gou begin dink jóú bus is los en dat wat jy sê nie veel beteken nie.
City Sightseeing Cape Town se rooi bus ry op verskillende roetes insluitende 'n wynroete in die Constantia-omgewing
Op die rooi oopdakbusse van City Sightseeing South Africa Hop On-Hop Off Tours, hul amptelike naam, kan jy kies tussen vyf verskillende toere wat wissel van 'n tog waartydens jy die hartjie van die Moederstad besigtig tot toere wat 'n busrit met sonsondergang (slegs in die somer) insluit. Daar is ook busse wat na Kaappunt en Boulders, waar jy die pikkewyne kan besigtig, na Houtbaai en die wynplase in die omgewing van Constantia en na Franschhoek en Stellenbosch ry.
Die Kaapse Hop On-Hop Off rooi busse vertrek vanaf die akwarium in die Waterfront
Terwyl jy op die bus is, kan jy na 'n oudiogids luister wat vir jou oor die geskiedenis van besienswaardighede en die gewoontes en eienaardighede van Kapenaars vertel terwyl daar ook 'n liedjie of twee gespeel word.
Kyk op www.citysightseeing.co.za/destinations/cape-town/categories/open-bus-tours-cpt na die spesiale winteraanbiedinge en wat om van die verskillende roetes te verwag. Jy kan ook op dié webwerf kaartjies bespreek.
'n Rooi bus op die kaai van Mosselbaai
The London Bus Fish and Chip Company is 'n bus sonder 'n terminus. Of 'n busbestuurder. Wag, dis eerder 'n bus met 'n kaai (Kaai 4, Mosselbaai-hawe) as 'n bushalte as 'n mens weer daaroor dink.
'n Londense rooi bus wat vis-en-tjips in Mosselbaai voorsit
Die uitsig vanaf The London Bus Fish and Chip Company in Mosselbaai sluit die strand, die baai, van die ander restaurante en die oseaan in
Soms staan die rye mense wat wag om by The London Bus Fish and Chip Company in Mosselbaai te eet, tot amper by die hawe
Jy sit so wrintiewaar onder of bo in die bus, jy kyk uit oor die see en jy smul aan vis of ander seekos. Dié busrestaurant is só gewild dat daar soms rye mense wag om sitplek in die bus te kry. Terwyl jy wag, kan jy solank besluit wat om te bestel, want op die sykante van die bus is die spyskaart – vir aansit- en wegneemetes – gedruk.
Die London Bus Fish and Chip Company verkoop ook wegneemetes
Kyk hoe 'n bus wat vis-en-tjips bedien, hul etes en die uitsig lyk by: www.visitmosselbay.co.za/listing/the-london-bus-fish-chip-company/ of besoek hul Facebook-blad.
'n Rooi bus op 'n rooi dak
By Radisson Red se Red Roof Bar oorkant die Zeitz Mocaa-kunsmuseum in die Waterfront (Silo 6, Silo-plein) bestel jy jou drankies by 'n rooi en wit bus oftewel trok met 'n oopslaankap.
Vanaf die dakterras het jy 'n ongeëwenaarde uitsig op Tafelberg, die Bo-Kaap sowel as die middestad. Daar is sitplek by kanariegeel stoeltjies om ronde tafeltjies of jy kan sitlê op sondekstoele terwyl jy jou voete in die swembad laat hang. Ek het 'n voëltjie hoor twiet dat sommige hotel- en restaurantgaste selfs joga op die dak doen.
Ligte etes soos pizzas en burgers kan reg deur die dag bestel word.
Hier mag 'n bus geparkeer wees, maar daar is geen busskuiling nie; dus is die Red Roof Bar nie op reënerige dae oop nie; skakel die Radisson Red vooraf om seker te maak hoe die weer daar uitsien.
Kyk hoe dit lyk by: www.radissonred.com/cape-town/
Ry om die blok op 'n kammabustoer in Matjiesfontein
Matjiesfontein is 'n gehuggie in die Karoo, maar dié dorp se reputasie loop hom vooruit. Matjiesfontein het sy ontstaan te danke aan die spoorlyn waar dit een van die stilhouplekke was waar stoomlokomotiewe in die laat 1800's van vars water voorsien is.
Matjiesfontein het 'n interessante geskiedenis en 'n paar mooi geboue om te sien – en hul eie rooi bus
Die Beefeater-bus in Matjiesfontein ry bitter klein entjies op 'n slag, maar staan altyd slaggereed
In die Lord Milner Hotel se kroeg, The Laird's Arms, drink niemand water nie! Altans nie sover ek al aanskou het nie.
Sodra die kroeg vollerig begin raak, spring die legendariese kroegman, John Theunissen, op en jaag almal summier buitentoe. Sonder versuim word jy aangepor om op die rooi dubbeldekkerbus wat altyd buite voor die hotel geparkeer staan, te klim. Dis 'n bus wat jy nie sommer gaan verpas nie, as dit van Theunissen afhang.
Die busroete van dié kamma-toer is om die draai en dan weer terug. Buskaartjies is nie nodig nie, maar jy word aangepor om 'n fooitjie in die kroegman, wat ook toergids speel, se hand te stop.
Woerts-warts is al die buspassasiers weer terug in die kroeg met drankies in die hand. Daar is per slot van sake regtig nie so baie in Matjiesfontein te sien nie.
Loer wat in Matjiesfontein en by die Lord Milner Hotel aangaan by: www.matjiesfontein.com
'n Vrolike geel skedonk van 'n bus naby Bela-Bela
Een oomblik ry jy nog so op die R516 op pad na Bela-Bela en die volgende oomblik doem 'n kanariegeel bus voor jou op wat al beter dae geken het.
By Peet se Padstal buite Bela-Bela staan 'n ou skoolbus wat onwillekeurig 'n glimlag ontlok en 'n mens summier laat intrek en stop
'n Kanariegeel bus is sinoniem met Peet se Padstal
Nie te ver van die bus af nie is 'n donkiekar geprakseer uit oliedromme en weggooiblik staan gemaak. Die drywer van die donkiekar het 'n weermaghelm op en sit op 'n eetkamerstoel. Agter hom op die waentjie is nog stoele staangemaak en 'n buiteband sorg dat niks afwaai nie. 'n Klein blikdonkietjie is langs die grotes ingespan.
Dís Peet se Padstal waar jy plaasprodukte en geskenke kan koop en ook vir boerekos met 'n twist kan aansit.
Op 'n swartbord staan in bordkryt geskryf in 'n poging om een of ander distrik se dialek uit te beeld: "Koep ve djou ies mooi, djou man hy't gebejl e gsê djy ka ma hom se kaarki swaip!" As 'n mens na die speelse spelling oordeel, het die skrywer daarvan nie buskruit uitgevind nie, soos 'n ou idioom lui om iemand te beskryf wat nie van die slimste is nie.
Die bus is leeg; die padstal is vol
Lisensieplakkers vir jou motor se voorruit probeer woordspeling met die woord 'malboer' toepas, maar dit blyk nie so geslaagd te wees nie. Dit pas dalk juis by die vrolike geel skedonkbus!
Kyk op Peet se Padstal se Facebook-bladsy wat op die spyskaart is en wat op die rakke uitgestal word: www.facebook.com/PeetsePadstal/?_rdc=1&_rdr
2 comments on "Besoek busse sonder terminusse"
Loved this post! There's something about the olde worlde charm of a bus.
And the olde worlde charm of a train even more so, Selma! I still want to take the train from CT to Jhb i.e. the Shosholoza.
This entry was posted on November 10, 2019 by ilsez in Die res van Suid-Afrika and tagged Besoek busse sonder terminusse.